google/wiki40b huggingface dataset:
Chondrolepis

Utseende

Middelsstore, lysbrune smygere med spisse forvinger.

Levevis

Larvene lever på gress.
Disse sommerfuglene holder til i høylandsområder, der de lever i kantsonen på høytliggende skoger.

Utbredelse

Slekten er utbredt i Afrika, mest i fjellområdene i Øst-Afrika.
Pia Haraldsen

Yrkeskarriere

Haraldsen har utdannelse innen medier og kommunikasjon fra Goldsmiths College, University of London.
Haraldsen har vært frilanser for VG, hvor hun var spaltist, TV 2 og ungdomsbladet mag. I oktober 2004 ble hun redaktør for trender og underholdning i magasinet Cosmopolitan. Hun var meddommer i shoppingprogrammet Shopaholic på TV3, sammen med Hilde Marstrander og René Charles Gustavsen. Senere har hun vært programleder for Kjendisjakten og Frokostquiz på TV 2. I 2006 spilte Haraldsen inn sangen «You Got It», der VG-journalist Camilla Bjørn korer i refrenget.
I februar 2007 begynte Haraldsen som «politisk redaktør» i humorprogrammet Rikets Røst på TV 2, der hun lurer og provoserer intervjuobjekter med sine naive spørsmål og bevisste uvitenhet. I april 2007 ble det kjent at hun hadde inngått en avtale med mobilselskapet ComCom. Haraldsen skulle motta 1,5 millioner kroner årlig i tre år for å være merkevarebygger for selskapet. I september 2007 ble hun permittert etter at selskapet innså at målet om å øke antall abonnenter fra 5 000 til 50 000 i løpet av 2007 ikke ville bli nådd. Det hadde også oppstått uenighet omkring en tilleggsavtale som ville gitt Haraldsen ekstra inntekter for hvert oppslag i mediene.
Høsten 2007 var hun deltaker i TV 2s programserie Skal vi danse med partneren Thomas Wendel. I november 2007 utga hun boken Pias bekjennelser, shopping, sjekking, skikk og bruk.

Stunt mot amerikanske James Oddo i 2007

Et innslag fra Rikets Røst med lureintervju av den amerikanske bystyrerepresentanten James Oddo ble lagt ut på YouTube. Om morgenen 11. oktober hadde 220 000 personer sett klippet av den rasende politikeren som kaster TV-teamet på dør og bare noen timer etter var den blitt sett av over 400 000. Innslaget har vakt oppsikt i USA på grunn av politikerens språkbruk og voldsomme temperament, og gjorde Haraldsen til et ettertraktet intervjuobjekt i amerikanske medier. Stuntet vakte særlig oppsikt i den konservative nyhetskanalen Fox News, og dagen etter at stuntet ble kjent ble Haraldsen intervjuet på Fox News' frokostsending.

Familie

Pia Haraldsen er datter av Jasmin Haraldsen og Jan Olav Strømsnes. Jasmin Haraldsen var fra 1993 til 2005 gift med Karl Otto Haraldsen.
Jiulongpo

Jiulongpo (kinesisk: 九龙坡区; pinyin: Jiǔlóngpō Qū) er et bydistrikt i byprovinsen Chongqing i Folkerepublikken Kina. Det har et areal på 437 km².
Befolkningen var på 675 000 innbyggere i 2004.
Avenir

Avenir AS er et norsk IT-selskap. 
Avenir AS ble første gang etablert i 1987, og gjennom flere fusjoner, senest med Merkantildata, ble Avenir en del av Ementor. 
I 2005 besluttet Ementor å skille ut konsulent-divisjonen sin som et eget selskap, og Avenir var igjen en realitet. Selskapet ble deretter solgt til EDB Business Partner i januar 2006.
Pr. september 2007 har selskapet ca. 220 ansatte, og er 100 % eid av EDB Business Partner. Hovedkontoret ligger på Skøyen i Oslo, og de har et mindre kontor i Bergen
Veet på Ranheim

Veet på Ranheim betegner rester og spor etter et førkristent kultanlegg som ble avdekket under arkeologiske utgravninger i 2010 på et jorde på Ranheim i Trondheim som skulle bebygges med boligblokker. Det kom for dagen en oppbygd innretning av stein som ble tolket som en horg, spor og rester i grunnen etter loddrette stolper som har hørt til en liten bygning som ble tolket som et hov som var blitt fjernet den gangen bruken av kultanlegget opphørte, og dessuten lave steingjerder som ble antatt å kunne ha markert en veg som hadde blitt benyttet til kultiske opptog mellom veet og sjøen. Fordi moldlaget som lå over anlegget var så tykt, og horgen dessuten var dekket av en lag med naturstein i blåleire, ble det antatt at arealet var blitt tildekket og skjult av dem som i sin tid hadde benyttet det, antakeligvis fordi de var blitt tvunget til å forlate distriktet.
Horgen var en flat, tilnærmet sirkulær oppbygning av stein, 15 meter i diameter og knapt meteren høy, med flate heller i to konsentriske sirkler på toppen. Oppå denne innretningen fantes det større og mindre stykker av hvit kvarts og seks små kuler av voks. I sentrum av horgen fantes en trekasse som var 1,3 meter lang, om lag 1 meter bred og 55 cm dyp, fylt med rødbrun sand og skjørbrent stein, såkalt kokestein som var blitt varmet på bål og brukt til å varme opp innholdet i en kjele, og mellom steinene fantes mye brente beinrester, mellom annet av mennesketenner og -kranium, men ellers var det få andre funn. Under den sentrale delen av horgen lå et sort, tynt lag med trekull iblandet fragmenter av brent bein, blant annet en mennesketann, og under der den forhistoriske åkeren med spor etter pløying med ard.
Hovet hadde hatt en rektangulær grunnplan på 5,3 x 4,5 meter med en stolpe i hvert hjørne og to stolper i hver av de fire veggene, i en innbyrdes avstand mellom stolpene på om lag 1,8 meter. Sporene etter stolpene viste at de hadde vært kraftige, og dette tyder på at bygningen har vært høy. Det fantes ikke rester etter ildsted i bygningen. Tett ved bygningen fantes spor etter fire hjørnestolper i et kvadrat på 2,5 x 2,5 meter etter en annen konstruksjon.
De lave steingjerdene har kunnet markere en prosesjonsveg i om lag 15 meters bredde i øst-vestretning. Vegen ville i så fall ha pekt mot hovet, og ha dannet forbindelse mellom kultanlegget og et lavere område som i jernalderen kan ha hatt kontakt med sjøen ved at vannstanden var høyere enn i dag. Den nordre av disse to lave steingjerdene hadde sitt nedre utgangspunkt i en stor, jordfast stein.
Absent Friend

Listeplasseringer

Sangen lå på Svensktoppen i én uke, på niendeplass 17. april 1965.
Samme år spilte Wixell også inn låten på en EP med samme navn.
Braderochus

Utseende

Store (65-85 millimeter), brunlige trebukker. Kjevene er noe forstørrede, antennene er kraftige men ikke søærlig lange. Pronotum har en skarp pigg ved forhjørnet. Dekkvingene er noe buede, bredest noe bak roten.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i det nordlige Sør-Amerika.
Kamiesberge

Kamiesberge (khoikhoi; Th'amies = «virvar») er en fjellkjede bestående av granittkopjer (inselberg) eller såkalte bornhardts som ligger i uorden spredt over sandslettene og sentrert rundt Kamieskroon i Namaqualand i Sør-Afrika. I utseende ligner området svært mye på Matobo i Zimbabwe. Fjellkjeden strekker seg fra Garies i sør til Springbok i nord og danner et platå mellom Sandveld i Cape West Coast og Bushmanland i øst. Regionen ble bosatt av khoikhoi-folket, som var nomadiske gjetere.
Bygningene i Kamieskroon ble flyttet fra et tidligere sted kjent som Bowesdorp, oppkalt etter landsbyens lege. Bratte granittfjell og mangel på vann hindret utvikling, slik at landsbyen ble flyttet. Rester etter den tidligere landsbyen kan fortsatt ses i en steinete ravine ca. 8 km nord for Kamieskroon.
Kamiesberge har et mildt klima som blir gjort moderat av den kalde Benguelastrømmen. Vegetasjonen er som i resten av regionen Succulent Karoo med et stort antall endemiske arter. Kokerboom (Aloe dichotoma) og akasie (Acacia erioloba) er vanlige trær, i tillegg et stort antall busker fra slekten Euphorbia. Ceraria namaquensis, Euclea tomentosa, Rhus undulata, Ozoroa dispar og Tylecodon paniculatus finnes også i dette området.
I ørkenområder er det uvanlig at regn er relativt forutsigbart, men frost er sjelden. Regn kommer ofte med dugg og tåke. Bergwinds om vinteren kan føre til temperaturer opp i mot 40 °C. Etter en vinter med tilstrekkelig nedbør kommer våren med utbredt og spektakulær blomstring av arter i kurvplantefamilien og korsblomstfamilien som lå i dvale, samt flere arter i middagsblomstfamilien, maskeblomstfamilien, grasfamilien, liljefamilien og narsissfamilien. Området er regnet som en av 25 globale «biodiversitet hotspots» (biogeografiske områder med ekstra høy biodiversitet) og deler av det ble vernet i 1999 for å bevare et rikt dyreliv og fargerike villblomster.
Oslo bystyres sekretariat

Bystyrets sekretariat er Oslo bystyres administrasjon og direkte underlagt bystyret og ordføreren. Bystyrets sekretariat har sitt tilhold på Oslo rådhus, består av 61 medarbeidere og ledes av direktør Lars Arne Ryssdal.

Oppgaver

Bystyrets sekretariat har som hovedoppgave å tilrettelegge for arbeidet som gjøres i bystyret og bystyrets organer gjennom å gi faglig og administrativ støtte og råd til bystyrets folkevalgte.
En stor del av sekretariatets arbeid er avvikling av møter, saksbehandling og informasjonsformidling. Virksomheten er sekretariat for bystyret, bystyrets fagkomiteer, finanskomiteen, klagenemda, valgstyret og forretningsutvalget. Sekretariatet er dessuten ansvarlig for den praktiske gjennomføringen av stortingsvalg, sametingsvalg, kommunestyrevalg og valg til bydelsutvalg i Oslo. Ordførerens kontor og herunder saksbehandling av representasjon på rådhuset i Oslo hører innunder sekretariatet.

Kort historikk

Bystyrets sekretariat fikk sin nåværende form i 1986, da parlamentarismen ble innført som styringsform i Oslo. Sekretariatets historiske forløper var skriveren for «De tolv eligerede menn» – byens styre fra 1740, og Formannskapets kontor fra 1897, med det tilhørende Valgsekretariatet og Bydelsutvalgenes fellessekretariat.
Bueskyting under Europalekene 2015

Bueskyting under Europalekene 2015 blir arrangert i Baku mellom 16. og 22. juni.
Trypanidius

Utseende

Middelsstore, lyst gråbrune trebukker med lange antenner. Dekkvingene har gjerne noen mørkere tegninger og er mye bredere enn pronotum. Pronoum har ofte en kort tann på sidene.

Levevis

Larvene lever i død ved.

Utbredelse

Slekten er utbredt i Mellom- og Sør-Amerika, fra Mexico i nord til det nordlige Argentina i sør, også på noen av øyene i Karibia.
Intel 80386

Sideveksling i en segmentert arkitektur

Prosessoren var en betydelig forbedring av x86-arkitekturen. Forgjengeren Intel 80286 hadde en 16-bit segmentert minnehåndterings-enhet og beskyttet modus. Intel 80386 tilføyde en 32-bit arkitektur og en enhet for minnehåndtering som gjorde det mulig for operativsystemer å realisere virtuell hukommelse gjennom paging.
I likhet med 80286 hadde også 80386 en segmentert hukommelse. Segmentene på 80386 kunne være 4 GB store, med 16-bit selektorer og 32-bit offset. Dette ga et logisk adresserom på 2⁴⁶ byte eller 64 terabyte. Verken OS/2 2.x og høyere, Windows NT, UNIX eller Unix-liknende operativsystemer benyttet imidlertid denne segmenterte modellen. I stedet realiserte de paging innenfor ét enkelt segment på 4 GB.

Virtuell 8086 modus

Også programmer for MS-DOS og beslektede systemer, kunne kjøre i beskyttet modus. 80386 hadde en ny virtuell 8086 modus som gjorde det mulig å kjøre et eller flere programmer i reell modus innenfor virtuelle maskiner.

Integrert støtte for debugging

80386 hadde også innebygd støtte for debugging av maskinvaren.
Fuglesongen

Fuglesongen er den vestligste og største av Nordvestøyane, beliggende nord for Albert I Land på nordvest-pynten av Spitsbergen, Svalbard. Navnet kommer av det store antallet fugler som synger og lager mye ståk. Den vanligste fuglearten er alkekonge.
Øyas areal er 4,1 km², lengde ca 4 km og høyeste punkt Rotgangsfjellet på 387 moh. Øst for Fuglesongen ligger øyene Klovningen, Ytre Norskøya og Indre Norskøya. Sør for sundet Fair-Haven ligger Fugløya.
Like nord for Fuglesongen ligger den lille Örnenøya, oppkalt etter Andrées ballong Örnen. En km nord for denne igjen ligger to sunkne øyer – skjærene Fuglebåane. Omkring 5-10 km lengre øst er muningen av Raudfjorden, mens Nordvestøyane ligger rundt det knapt 5 x 5 km store havstykket Fair-Haven.
Området er en del av Nordvest-Spitsbergen nasjonalpark. Det ble kartlagt under Den norske Nordhavsekspedisjon 1876–78, hvor professor Georg Ossian Sars var med.
NM i mangekamp 1917

NM i mangekamp 1917 var en del av NM i friidrett 1917.
Det ble konkurrert i femkamp og tikamp for menn. 
Mesterskapet i femkamp ble arrangert i Haugesund 24. juni.
Mesterskapet i tikamp ble arrangert i Stavanger 14.-15. juli.
Sinostrangalis

Utseende

Middelsstore (ca. 10 millimeter), slanke, blanke, brunrøde til svarte trebukker, dekkvingene gjerne med gule tegninger. Antennene er tynne, omtrent så lange som kroppen, de nest-ytterste leddene hvitgule. Hodet er noe snuteformet forlenget, med utstående fasettøyne. Pronotum er klokkeformet, dekkvingene er avsmalnende bakover. Beina er ganske lange, lårene litt fortykkede.

Levevis

Larvene utvikler seg trolig i død ved, men det synes ikke finnes noe sikker informasjon om dette. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er kjent fra Myanmar, Vietnam, Taiwan og Kina.
Denys Wilkinson Building

Denys Wilkinson Building er en prominent bygning fra 1960-tallet i Oxford, England, som ble tegnet av Philip Dowson fra firmaet Arup i 1967.
Bygningen huser underdepartementene for astrofysikk og partikkelfysikk ved departement for fysikk ved Oxford University. Bygningen ble opprinnelig bygd for det daværende departement for kjernefysikk, som ble kalt Nuclear Physics Laboratory. I 2001 ble bygningen omdøpt til Denys Wilkinson Building,, til ære for den britiske kjernefysikeren Sir Denys Wilkinson (1922–2016) som var involvert i dens opprinnelige skapelse.
Katja Medbøe

Bakgrunn

Hun var datter av Odd Medbøe og søster av fotografen Harald Medbøe, skuespilleren Wenche Medbøe og journalisten Eva Fosse. Hun var blant allmennheten mest kjent for sin rolle i «Hustruer»-filmene sammen med Frøydis Armand og Anne Marie Ottersen.

Skuespiller

Medbøe gikk Statens teaterskole fra 1964 til 1968 med praksisår ved Den Nationale Scene i Bergen der hun debuterte i 1968 i «Reddet» av Edward Bond. Hun ble fast ansatt ved Nationaltheatret i 1968, hvor hun ble helt frem til sin død. Hun hadde permisjoner for å arbeide ved Hålogaland Teater i Tromsø (ett år) der hun var med på oppstarten, Den Nationale Scene (ett år) og Fjernsynsteatret (to år). Hun deltok i et antall fjernsynsserier, blant andre Den som henger i en tråd (1980) og Jenny (1983).
Utenom film, fjernsyn og teater utmerket hun seg ved bokopplesninger som også er utgitt som lydbøker.
Høsten 1997 gav Kirkelig Kulturverksted ut en plate der Medbøe tolket poesien til lyrikeren Hans Børli. Musikeren Edvard Askeland satte toner til diktene. Innspillingen av plata Prøv å sette vinger på en stein var ferdig sommeren 1996, men fordi Medbøe lenge var savnet ble utgivelsen utsatt. Tidligere hadde Katja Medbøe gitt ut plate hvor hun leste dikt av Rolf Jacobsen.

Forsvinningen

Medbøe ble meldt savnet 12. november 1996 og funnet død i Nordmarka 3. mai 1997, nesten seks måneder senere. Ifølge datteren Eline Medbøe hadde Katja Medbøe tatt sitt eget liv.
Medbøe hadde like før forsvinningen i lengre tid fått behandling for en hodeskade som hun pådro seg i mars 1996. Skaden voldte henne store vansker. Den siste tiden før sin forsvinning hadde hun hatt problemer med å stå på scenen i det skarpe scenelyset og gjennomføre sine roller. Disse opplysningene ble gjort kjent av Wenche Elena Medbøe, Katja Medbøes eldre søster, da hun på vegne av familien gikk bredt ut med en offentlig etterlysning den 4. desember. Ifølge opplysninger traff en bekjent av Katja Medbøe henne i krysset på Majorstua i Oslo, klokka 09.00 13. november.
Paracalamobius

Utseende

Agapanthiini er middelsstore, avlange, mørkt grå- eller brunaktige trebukker. Antennene er ganske lange, hos hannene tydelig lengre enn kroppen. Hodet er påfallende lite. Pronotum er tydelige smalere enn de jevnbrede dekkvingene, omtrent sylindrisk.

Levevis

Larvene lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Slekten er utbredt i Vietnam.
Store Sko

Store Sko AS er en forretning som spesialiserer seg på store damesko og store herresko i Rathkesgate 1 på Grünerløkka i Oslo. Forretningen er blant europas eldste butikker som har spesialisert seg på store sko størrelser og er den butikken i Skandinavia som har størst utvalg. Butikken het Trondheimsveien skotøimagasin i begynnelsen, men endret senere navnet til Store Sko. Egil Kristian Sundbye drev butikken fra 1927 til 1983 og solgte butikken videre til sin sønn før han gikk av med pensjon. H.K Sundbye som tidligere hadde jobbet for sin far drev butikken fra 1983 og frem til 2013. I en alder av 66 solgte H.K Sundbye butikken videre og den drives den dag idag med samme konsept av ny eier.
Butikken har damesko i str 42,43,44,45 og 46. Herresko finnes i str 47,48,49,50,51,52,53,54 og 55.
Leikanger sogn

Leikanger er hovedsogn i Leikanger prestegjeld. Sognet består nå bare av Leikanger kirke og har samme grenser som kommunen. Navnet er tidligere skrevet Leganger, Lechanger og Leikvanga.

Før reformasjonen

I Leikanger, på nordsiden av Sognefjorden, var det fire kirker: Njøs (1200- til 1600-tallet), Henjum (1100-til 1500-tallet), Leikanger (fra ca. 1250) og Hamre (1100- til 1500-tallet).

Fra reformasjonen til i dag

Leikanger kirke ble hovedkirke i Midtre Sogn prosti. Under Leikanger prestegjeld lå også kirkene på sørsiden av Sognefjorden: Rinde stavkirke (Feios) og Fresvik. Rinde og Fresvik kirker var begge bygd i tre – Rinde som stavkirke og Fresvik som tømmerkirke. Det kjente Leikanger-krusifikset kommer fra Rinde stavkirke og ble sendt Bergen Museum i 1865.
Leikanger kirke ble ombygget til det ugjenkjennelige i 1872. Rinde kirke i Feios ble erstattet av en ny i 1866, og Fresvik kirke ble erstattet i 1881.
Feios og Fresvik ble lagt under Vik prestegjeld i 2000, etter at bygdene var innlemmet i Vik kommune i 1992.
Beinflørting

Beinflørting (fotflørting) er en velkjent form for kurtisering i form av rent kroppsspråklig fysisk berøring av motpartens bein. Som annen flørting er målet å uttrykke en seksuell eller romantisk interesse for den andre personen, og oppstår gjerne humoristisk og uskyldig, men kan tolkes som seriøs, reell interesse for fast følge. Beinflørting er et av mange redskap som kan prege, påvirke og utvikle en direkte relasjon.
Flørtingen, som også blir kalt «beina-under-bordet-leken», forekommer, som betegnelsen tilsier, ofte under et bord eller andre gjenstander som skjuler berøringen for andre.
Dersom berøringen oppstår som følge av et tilfeldig uhell, kan beinflørting gjerne føre til pinlige misforståelser mellom de involverte. Det kan for enkelte også virke støtende.
Sørsulawesisk hjortesvin

Sørsulawesisk hjortesvin (Babyrousa celebensis bolabatuensis), som også kalles Bola Batu hjortesvin, er et klovdyr i slekten hjortesvin (Babyrousa).
Dette hjortesvinet er bare kjent fra den sørøstlige delen av Sulawesi i Indonesia. Det er også uklart om dyret er en underart av nordsulawesisk hjortesvin (Babyrousa celebensis), slik det oppføres i dag, eller om det er en egen art (Babyrousa bolabatuensis), slik noen funn kan antyde at det er. I øyeblikket mangler forskerne informasjon nok til å kunne klassifisere dette dyret, som tidligere også ble regnet som en underart av vanlig hjortesvin (Babyrousa babyrussa), på linje med de tre dyrene som nå har blitt klassifisert som egne arter.
Becky Brewerton

Karrieren som amatør

I 2003, mens hun fortsatt var amatør, fikk hun to invitasjoner til å spille på Ladies European Tour.  I Tenerife Ladies Open ledet hun halvveis, men endte på 2.-plass.  I Wales WPGA Championship ble det en ny annenplass.

Karrieren som profesjonell

I 2003 endte hun på 13.-plass på kvalifiseringsskolen til Ladies European Tour.  Dette ga henne tourkortet, og hun debuterte som profesjonell i 2004.  I sin første proffsesong endte hun på 8.-plass på Order of Merit etter 4 topp-10-plasseringer.  Det ble fire nye topp-10-plasseringer i 2005, og i 2006 var hun 5 ganger blant de 10 beste.  
Sin første seier fikk hun i 2007, i Ladies English Open.  Dette førte henne, som første waliser noensinne, inn på Solheim Cup-laget.
Brewerton og Becky Morgan representerte Wales i Women's World Cup of Golf i 2005 (6.-plass), i 2006 (3.-plass), og 2007 (8.-plass).
Hun vant sin andre seier på LET i juli 2009, i Open De España Femenino.
Lillehammer og Omegn Boligbyggelag

Lillehammer og Omegns Boligbyggelag ble startet 30. september 1947 og opererer i Lillehammer i Oppland, samt omegnskommunene.
Boligbyggelaget har ca. 5 100 medlemmer og forvalter 3 100 boliger i 115 borettslag, sameier og andre selskap.
Lillehammer og Omegns Boligbyggelag er en del av Norske Boligbyggelags Landsforbund (NBBL).
Olav Audunssøn i Hestviken

Olav Audunssøn i Hestviken er en roman i to bind av Sigrid Undset: Olav Audunssøn i Hestviken som utkom i 1925 og Olav Audunssøn og hans børn i 1927. Sammen med Kristin Lavransdatter dannet tobindsverket om Olav Audunssøn grunnlaget for at Sigrid Undset fikk Nobelprisen i litteratur i 1928 hvor begrunnelsen var «spesielt for hennes mektige beskrivelser av livet i Norden i middelalderen».  
Olav Audunssøn i Hestviken er første bok i tobindsverket om Olav Audunssøn som hele livet fører kampen mellom egen vilje og Guds lov. Handlingen foregår rundt Oslo-fjorden på slutten av 1200-tallet og begynnelsen av 1300-tallet. Olavs sjelekvaler dreier seg om de allmenngyldige og menneskelige emnene; om forholdet mellom begjær og kjærlighet, ektemann og hustru, foreldre og barn. Fortellingen om den unge Olav og Ingunns reise til Hamar der de oppdager hverandre som mann og kvinne, er en vakker kjærlighetshistorie. Men alt har sin pris, og mørke krefter driver inn i Olavs sinn og gjerning. "Olav Audunssøn i Hestviken" utkom første gang i 1925.
Bøkene er skrevet umiddelbart etter at Undset konverterte til katolisismen. De presenterer da også et tema som er klassisk innenfor kristen etikk. Hovedpersonen, Olav Audunssøn, er en tragisk skikkelse. Han er en oppriktig og from mann som føler seg utstøtt og fordømt for en ungdomssynd: Han har drept sin hustrus elsker, men han har aldri skriftet og sonet sin skyld. Men som tiden går blir det umulig for ham å tilstå sin synd uten å samtidig forråde sin elskede hustru og ødelegge hennes gode navn og rykte. Og samtidig kunngjøre at deres sønn og eneste barn ikke er Olavs.
Olavs slektsgård Hestviken ligger i Follo, på østsiden av Oslofjorden. Undset beskriver stedet nøye i forhold til topografi og gårdsnavn i omegnen. Stedet er blitt lokalisert til Emmerstadbukta sør for Hvitsten, men Undset har beskrevet gården og dens nære omgivelser helt fritt i forhold til den faktiske topografien på stedet.
Olav Audunssøn og hans barn er andre boken i tobindsverket om Olav, og her fortsetter han sin kamp for å forstå livet og de sterke kreftene som driver menneskene. Selv om Olav ønsker å leve et godt og riktig liv, floker det seg til for ham, og kampen mellom egen vilje og Guds lov blir sterk og farlig. Først bortforklarer Olav sin egen skyld og klandrer Gud og omgivelsene for de ulykker som skjer, og for at hans gjerninger gjenspeiles i barnas skjebner. Men til slutt innser han eget behov for tilgivelse, skrifte og botsgang. Handlingen foregår rundt Oslofjorden på slutten av 1200-tallet og begynnelsen av 1300-tallet. "Olav Audunssøn og hans barn" utkom første gang i 1927.